**OBEC ČECHYNCE**

v súlade s ustanoveniami čl. 68 Ústavy SR a s ustanovením § 4 ods.5 písm. a.) bod 5 a § 6 ods.1 zákona č.369/1990 Zb. o obecnom zriadení v znení neskorších predpisov v y d á v a

**„Návrh“**

VŠEOBECNE ZÁVÄZNÉ NARIADENIE obce Čechynce č. 3/2022

o činnostiach, ktorých vykonávanie je zakázané alebo obmedzené na určitý čas alebo na určitom mieste na území obce Čechynce

Návrh tohto všeobecne záväzného nariadenia (VZN)

Vyvesený na úradnej tabuli obce dňa: 27.6.2022

Dátum začiatku lehoty na pripomienkové konanie: 27.6.2022

Dátum ukončenia pripomienkového konania: 12.7.2022

VZN na ktorom sa uznieslo Obecné zastupiteľstvo: ...............

Vyhlásené vyvesením na úradnej tabuli obce dňa: ...............

Obec Čechynce na základe samostatnej pôsobnosti podľa článku 68 Ústavy Slovenskej republiky a na základe ustanovenia § 4 ods.5 písm. a.) bod 5 a § 6 ods.1 zákona č.369/1990 o obecnom zriadení v znení neskorších predpisov vydáva toto

Všeobecne záväzné nariadenie č. 3/2022 o činnostiach, ktorých vykonávanie je zakázané alebo obmedzené na určitý čas alebo na určitom mieste na území obce Čechynce.

Účel všeobecne záväzného nariadenia Účelom tohto všeobecne záväzného nariadenia je v súlade s platnými právnymi predpismi a s cieľom zabezpečenia verejného poriadku stanoviť činnosti, zákazy, obmedzenia, miesta a čas ich obmedzenia obyvateľom obce, návštevníkom, fyzickým a právnickým osobám podnikajúcim alebo pôsobiacim na území obce a ostatným osobám prechádzajúcim cez obec alebo zdržujúcim sa na území obce.

**§ 1**

**Úvodné ustanovenia**

1. Toto všeobecne záväzné nariadenie (ďalej len „VZN“) upravuje činnosti, ktorých vykonávanie je zakázané alebo obmedzené na určitý čas alebo na určitom mieste na území obce Čechynce (ďalej len „obec“).

2. Na území obce je každý povinný zdržať sa činnosti, ktoré narúšajú verejnú čistotu, verejný poriadok, zdravé podmienky a zdravý spôsob života obyvateľov obce v rozpore so všeobecne záväznými právnymi predpismi, dobrými mravmi a všeobecne uznávanými pravidlami občianskeho spolužitia.

3. Verejné priestranstvo je ulica, námestie, park, trhovisko a iný priestor prístupný verejnosti bez obmedzenia, ktorý bez ohľadu na vlastnícke vzťahy slúži na všeobecné užívanie, ak osobitný zákon neustanovuje inak.

4. Územím obce je katastrálne územie Obce Čechynce.

**§ 2**

**Znečisťovanie verejného priestranstva**

Na území obce Čechynce sa zakazuje:

a) Odhadzovať mimo odpadových nádob čokoľvek: papiere, obaly všetkého druhu, zvyšky jedál, cestovné lístky, ohorky cigariet, popola a iné nepotrebné veci, odpadky

b) Znečisťovať verejné priestranstvá čímkoľvek, napr. exkrementami, pľuvaním, žuvačkami, fekáliami, splaškovými vodami, odpadovými vodami, olejmi, chemikáliami, inými kvapalinami a iným podobným spôsobom, vykonávaním telesnej potreby, zvratkami

c) Vylievať na verejné priestranstvo vodu, ktorou sa umývajú okná alebo podlahy

d) Umývať, čistiť a opravovať motorové vozidlá na verejnom priestranstve s výnimkou nutného očistenia skiel, reflektorov, koncových svetiel a štátnych poznávacích značiek vozidiel, výmeny kolesa a odstránenia drobnej funkčnej závady ako výmena sviečky, žiarovky a pod.

e) Poškodzovať, znehodnocovať a ničiť akúkoľvek zeleň, verejné a pamiatkové objekty zariadenia, lavice, vázy, nádoby na odpad, zariadenia detských ihrísk a športovísk, informačné zariadenia, oplotenia,

f) Vypaľovať trávu, trávne porasty a lístie, voľne spaľovať akýkoľvek odpad na verejných priestranstvách, na zemi alebo v smetných nádobách

g) Z balkónov, loggií a okien umiestnených v tesnej blízkosti chodníkov vyklepávať alebo prášiť deky, šatstvo, koberce, vyhadzovať rôzne predmety

h) Odstavovať vraky vozidiel bez evidenčného čísla na verejných priestranstvách

i) Znečisťovať okolie smetných nádob vyberaním odpadkov alebo vysypaním mimo nich

j) Skladovať odpady akéhokoľvek druhu na verejnom priestranstve, pri kontajneroch, na miestnych komunikáciách a chodníkoch bez povolenia vydaného obcou

k) Umiestňovať reklamy, plagáty, oznámenia na iných miestach, ako je povolené obcou

l) Vykonávať činnosti, pri ktorých dochádza k nadmernému obťažovaniu obyvateľov pachmi, prachom, dymom, hlukom a vibráciami

m) Znehodnocovať fasády objektov striekaním farieb, maľovaním, rytím, rezaním alebo iným spôsobom

n) Vylievať alebo vypúšťať látky škodiace vodám do pôdy, potoka alebo vodnej plochy

o) Vypúšťať odpadové vody do vodného toku bez povolenia vydaného príslušným orgánom štátnej vodnej správy

p) Predávať tovar bez povolenia obce resp. bez dokladu o zaplatení poplatku za predajné miesto a bez ďalších potrebných povolení na verejnom priestranstve a mimo priestranstiev na to určených a zároveň je zakázaný na celom území obce podomový predaj.

r) Jazdiť motorovými vozidlami po verejnej zeleni, chodníkoch a parkovať na nich, jazdiť vozidlami, ktoré sú nadmieru znečistené a ktoré sami alebo svojim nákladom znečisťujú vozovky

s) Prepravovať náklad, ktorý nie je dostatočne zabezpečený tak, aby rozpadávaním, alebo odkvapkávaním neznečisťoval vozovku, ovzdušie alebo nezamoroval okolie zápachov

t) Vyberať odpad z nádob na to určených a z veľkoobjemových kontajnerov

v) Poškodzovať, znečisťovať, ničiť majetok fyzických a právnických osôb, nachádzajúci sa na území obce

z) Ničiť, poškodzovať, znečisťovať, zamieňať, pozmeňovať, zakrývať alebo premiestňovať dopravné značky, turistické značky alebo orientačné zariadenia a orientačné tabule

x) Poškodzovať zariadenia verejného osvetlenia a miestneho rozhlasu

**§ 3**

**Detské ihriská a športoviská**

Na detských ihriskách a športoviskách sa zakazuje:

a) Používanie alkoholu, iných omamných látok a fajčenie

b) Poškodzovanie zariadenia a jeho používanie v rozpore s účelom, na ktoré je určené, vrátane lezenia na ploty, bránky

c) Odstraňovanie zariadenia z priestorov ihriska (basketbalové koše, futbalové bránky vrátané sietí, oceľové tyče pre volejbalovú sieť)

d) Vjazd motorovými vozidlami

e) Používanie zariadení detského ihriska osobami staršími ako 18 rokov

f) Používanie lavičiek na iné účely ako sedenie

g) Vnášanie odpadkov alebo väčších predmetov, nesúvisiacich s účelom daného zariadenia

**§ 4**

**Lepenie plagátov**

Zakazuje sa znečisťovať verejné priestranstvá a zariadenia umiestnených na nich (stĺpy verejného osvetlenia, autobusové zastávky, orientačné a informačné zariadenia) vylepovaním plagátov, iných propagačných materiálov.

**§ 5**

**Nočný pokoj**

1. Čas nočného pokoja na území obce je od 22.00 hod. do 6.00 hod. nasledujúceho dňa.

2. Nočný pokoj sa zakazuje rušiť hlukom, infrazvukom, vibráciami nad mieru primeranú pomerom (krikom, spevom, svetelnými prejavmi, produkciou hudby, hlukom motorov áut, strojov, výbušnín, pyrotechnikou a pod.)

3. Zákaz sa ďalej nevzťahuje na vykonávanie sezónnych prác pri zabezpečovaní nevyhnutnej údržby ciest, miestnych komunikácií a verejnej zelene (odstraňovanie snehu, poľadovice, živelné pohromy, odstraňovanie havárií a pod.)

**§ 6**

**Rušenie pokoja prevádzkou motorových vozidiel**

1. Zakazuje sa jazdiť motorovým vozidlom (auto, motocykel, štvorkolka a pod.) zámerne takým spôsobom, že motor, pneumatiky, alebo iné súčasti vozidiel vydávajú hlasné nepríjemné a verejnosť obťažujúce zvuky.

2. Zákaz podľa predchádzajúceho bodu sa netýka riadne organizovaných, oznámených a povolených športových alebo iných podujatí.

**§ 7**

**Parkovanie motorových vozidiel**

1. Zakazuje sa parkovanie motorových vozidiel na obecnej zeleni

2. Zakazuje sa parkovanie motorových vozidiel spôsobom, ktorý bráni prejazdu iných vozidiel, najmä zdravotnej služby, polície, odvozu odpadu, vozidiel zimnej údržby komunikácii.

**§ 8**

**Používanie pyrotechnických výrobkov**

1. Používanie zábavnej pyrotechniky sa na území obce povoľuje nasledovne:

a) 31. decembra v čase od 18.00 hod. do 24.00 hod a 1. januára kalendárneho roka v čase od 00.00 hod. do 01.00 hod.

b) Mimo týchto vyčlenených dní smú obyvatelia používať zábavnú pyrotechniku (okrem kategórie F3 a F4), len po oznámení obci a jej súhlasnom stanovisku, a to najneskôr 10 dní pred termínom ich uskutočnenia. Súčasťou oznámenia je stručný opis okolia doložený situačným náčrtkom s vyznačením objektov a zariadení so zvýšeným nebezpečenstvom požiaru, vrátane určenia protipožiarnych a zdravotníckych zariadení.

**§ 9**

**Prekážky na verejnom priestranstve**

Umiestňovanie dočasných prekážok okrem povolených výnimiek obcou a umiestňovanie trvalých prekážok na verejných priestranstvách je zakázané. Na verejných priestranstvách sa zakazuje umiestňovať najmä:

a) stavebný a iný materiál,

b) akékoľvek vozidlá a vraky,

c) okrasné kamene, tyče, pätníky a iné prekážky, ktoré bránia v plynulej premávke a najmä na úzkych komunikáciách bránia vyhýbaniu sa protiidúceho vozidla, sú spôsobilé blokovať vjazd alebo prejazd vozidiel zimnej údržby, záchrannej zdravotnej služby, hasičov alebo polície pri ochrane života, zdravia a majetku občanov.

**§ 10**

**Záverečné ustanovenia**

1. Na tomto všeobecne záväznom nariadení sa uznieslo Obecné zastupiteľstvo obce Čechynce, dňa ..........2022. uznesením č. .........

2. Toto všeobecne záväzné nariadenie o činnostiach, ktorých vykonávanie je zakázané alebo obmedzené na určitý čas alebo na určitom mieste na území obce Čechynce nadobúda účinnosť dňom .............

3. Všeobecne záväzné nariadenie bude zverejnené na úradnej tabuli obce na dobu 15 dní a na webovej stránke obce.

V Čechynciach dňa Róbert Kupeček

starosta obce